Roslev
Roslev, tidligere stationsby i det nordlige Salling, ca. 15 km nordvest for Skive; 1299 indb. (2017). Roslev er en del af Skive Kommune.
Roslev var i 1900-t. længe den største by i Salling efter Skive. Fra landsby voksede den til købstadslignende oplandsby efter anlæggelsen af Sallingbanen (Skive-Glyngøre) 1884.
Sallingbanen blev nedlagt 1971, men Roslev er fortsat en af de betydeligste bydannelser i Salling. Byen har apotek, lægehus og pengeinstitutter. I forbindelse med idrætscentret Salling Hallerne findes et vandrerhjem.

Roslev Kirke i byens sydlige del er fra 1100-t.
Sallingbanen er nu blevet til Salling Natursti med bevarede minder fra tiden, da der kørte tog. Stien indgår i National Cykelrute 2 fra Hanstholm til København.